**Түшүндүрмө**

2024-жылдын 6-сентябрында Кыргыз Республикасынын Президентинин “Кыргыз Республикасынын жергиликтүү кеңештерин таркатуу жана Кыргыз Республикасынын жергиликтүү кеңештеринин депутаттарын шайлоону дайындоо жөнүндө” № 256 Жарлыгы жарыяланды. Жарлык 2024-жылдын 17-сентябрынан баштап расмий күчүнө кирди же бардык жергиликтүү кеңештер 2024-жылдын 17-сентябрынан баштап иш аракеттерин токтотту.

“Жергиликтүү мамлекеттик администрация жана жергиликтүү өз алдынча башкаруу органдары жөнүндө” Кыргыз Республикасынын Мыйзамынын 42-беренесинин 3-бөлүгүндө жана “Административдик-аймактык реформанын алкагында Кыргыз Республикасынын айрым мыйзам актыларына өзгөртүүлөрдү киргизүү жөнүндө” Кыргыз Республикасынын Мыйзамынын 15-беренесинин 2-бөлүгүндө жергиликтүү кеңештер кайра уюштурууга алып келүүчү тиешелүү административдик-аймактык бирдиктердин чектеринин өзгөрүшүнө байланыштуу, ошондой эле Кыргыз Республикасынын айыл аймактарынын жана шаарларынын деңгээлинде административдик-аймактык түзүлүштүн жалпы түзүмүнүн өзгөрүшүнө байланыштуу таркатылууга тийиш деп белгиленген.

Жергиликтүү кеңештеринин депутаттарын шайлоо 2024-жылдын 17-ноябрына дайындалды жана Кыргыз Республикасынын жергиликтүү кеңештердин депутаттарын шайлоо жөнүндө мыйзамдарында белгиленген тартипте жүргүзүлөт.

 Бишкек жана Ош шаарларынын кеңештерине – 51ден депутат;

шаардык жана айылдык кеңештерге (статистикалык маалыматтарга ылайык шайлоо жүргүзүлүп жаткан жылдын 1-январына карата абал боюнча административдик-аймактык бирдиктин калкынын саны боюнча):

6000ге чейин – 11ден депутат;

6001ден 20000ге чейин – 21ден депутат;

20001ден 70000ге чейин – 31ден депутат;

70001ден тартып жана андан көп калкы болсо – 41ден депутат шайланат.

Жергиликтүү кеңештердин депутаттарын шайлоодо аралыктан добуш берүү колдонулат.

Жергиликтүү мамлекеттик администрациялар жана жергиликтүү өз алдынча башкаруу органдары шайлоого даярдык көрүүдөгү жана өткөрүүдөгү уюштуруучулук жана материалдык-техникалык маселелерди чечүүдө тиешелүү ыйгарым укуктуу органдардын жана шайлоо комиссияларынын ишине көмөк көрсөтүүгө милдеттүү.

Жергиликтүү өз алдынча башкаруунун аткаруу органдарынын башчылары таркатылган кеңештердин карамагына таандык документтердин, материалдардын, ошондой эле материалдык-техникалык баалуулуктардын сакталышын камсыз кылуу боюнча чараларды көрүүлөрү зарыл.